Fredrik Gulbrandsen ut i tårer: – Det er krise
(Molde – Strømsgodset 4–0) Molde leverte storseier i første forsøk, men den strålende starten kommer med en bismak. Molde mistet nemlig Fredrik Gulbrandsen før halvtimen hadde gått. Spissen forsvant ut i tårer. Det så ut som matchvinneren fra cupfinalen i desember fikk en kraftig strekk øverst i låret. Formsterke Gulbrandsen, men syv scoringer i Europa siden oktober, rakk så vidt å få med seg vårens første Molde-scoring før han knust måtte gå av med hendene foran fjeset. Han ropte ut sin fortvilelse på vei inn i garderoben, ifølge bilder fra TV 2. – Det er krise for Molde. Han har vært i fantastisk god form på løpstester og i kampene i Europa. Han har bare flydd bortover gresset. Jeg skjønner at han er knust, sier TV 2-ekspert Jesper Mathisen. – Det er nok en strekk, sier Erling Moe. Molde-treneren kunne glede seg over ledelse før pause. Strømsgodset kom sterkt tilbake. Eirik Ulland Andersen hadde den største sjansen mot sin tidligere klubb. Men Molde-keeper Jacob Karlstrøm reddet. Ulland Andersen satte senere i 1. omgang opp Marko Farji til en nesten like stor mulighet. Kantspillerens avslutning trillet rett utenfor stolpen. – Det er masse som er ok. Men så slurver vi på gjenvinning et par ganger og får kontringer mot oss, sier målscorer Eirik Hestad til TV 2. – Denne matchen lever, melder Strømsgodset-trener Jørgen Isnes. Men det tok bare minutter før Godset kom i trøbbel etter hvilen. Dommer Espen Eskås fikk med seg Eirik Ulland Andersens ureglementerte takling på Gulbrandsen-erstatter Johan Bakke. Men Svein Oddvar Moen i VAR-rommet reagerte. Dermed endte det med gult kort til Ulland Andersen og straffe til Molde. Så kom Magnus Wolff Eikrem på banen. Han slo en lekker, kort pasning. Strømsgodset kom til nye store sjanser. Men heller ikke Dodou Gaye og Gustav Valsvik klarte å sette ballen forbi Molde-keeper Karlstrøm. Men snart var Wolff Eikrem igjen i sentrum. Pasningen kom fra Casper Øyvann. Anført av en ballsikker Mats Møller Dæhli på midtbanen hadde Molde – tross Strømsgodset-sjansene, full kontroll på poengene. – En god start som vi får bygge videre på, sier Molde-trener Moe. Han får ikke oppleve det samme som for ett år siden. I fjor havnet Molde 19 poeng bak Bodø/Glimt på tabellen etter en marerittstart med bare ett poeng på de fire første kampene. Den første seieren kom først etter 28 dager for MFK, som havnet på en skuffende 5. plass etter seriegull i 2022.
Molde vant 4-0 mot Strømsgodset. Suksess-spissen Fredrik Gulbrandsen ble skadet, mulig kraftig strekk i låret. – Det er krise for Molde, mener TV 2-ekspert Jesper Mathisen. Mål av Eirik Hestad, Markus André Kaasa, Kristian Eriksen og Magnus Wolff Eikrem. MFK åpner sesongen sterkt etter fjorårets marerittstart.